नरेन्द्र मोदी जब कुछ करते हैं, वह देश भर के लिए खबर हो जाती है। अभी जब मोदी दिल्ली आए थे, तो अहमदाबाद से उनका दिल्ली तक आना भी खबर था। एक तो मोदी एयर इंडिया के जहाज से साधारण यात्री की तरह टिकट कटा कर आए थे। लेकिन विमान में सवार होने के बाद एक और खबर बनी। विमान जैसे ही हवा में तैरना शुरु हुआ, सारे यात्री मोदी से हाथ मिलाने और उनके साथ फोटो खिंचवाने के लिए उनकी तरफ आ गए। मोदी को आगे की सीट मिली थी, और इतनी भीड़ आगे आने से उड़ान में दिक्कत होने लगी। आखिर पहले पायलट को और फिर मोदी को ही कहना पड़ा कि सारे लोग अपने-अपने स्थान पर बैठें, मैं ही आप तक आता हूं। खूब फोटो खिंचे, और घटना सोशल मीडिया पर भी आ गई। मोदी के अपने ब्लॉग में घटना का शीर्षक था - ‘मोदी इन द एयर, जॉय ऑफ अली भाई।’ दरअसल एक अली भाई गुलाम अली कान्ट्रैक्टर और उनकी बिटिया हफीजा मोदी के साथ फोटो खिंचवा कर बहुत खुश हुए थे। मोदी के साथ फोटो खिंचवाने का मौका एयर होस्टेसों ने भी खाली नहीं जाने दिया।
ससुराल का मोर्चा
वरुण गांधी को जब बीजेपी में महासचिव बनाया गया, तो सबने अपने अपने कयास लगाए थे। वरुण राहुल गांधी की काट बनेंगे, वरुण यूपी में बीजेपी का बेड़ा पार कराएंगे, वरुण सुल्तानपुर से चुनाव लड़ेंगे, जो रायबरेली से सटा हुआ है ( इस बात में दम भी माना जा रहा है) वगैरह। आखिर वरुण भीड़ जुटाने में माहिर हैं, और ये बात खुद उमा भारती तक मान चुकी हैं। लेकिन जब वरुण गांधी को पश्चिम बंगाल की जिम्मेदारी दी गई, तो सारे अनुमान बिगडऩे से लगे। वाममोर्चे और तृणमूल के बीच बंट चुके पश्चिम बंगाल से बीजेपी के नामलेवा एकमात्र जसवंत सिंह हैं, जो दार्जीलिंग से लोकसभा सदस्य हैं, और वह भी गोरखा मोर्चे की मदद से। चुटकुला यह चल रहा है कि वो तो वरुण गांधी की ससुराल पश्चिम बंगाल में है, इसलिए उन्हें यह जिम्मेदारी दी गई है।
ढांचे का सवाल
बात प्रतीकात्मक है, लेकिन बहुत अहम है। लद्दाख जम्मू-कश्मीर राज्य में पड़ता है और चीन वहां जब-तब घुसपैठ कर लेता है। जवानों के सीमा तक पहुंचने के लिए भारत की तरफ से सड़कें-पटरियां वगैरह अभी तक ठीक से नहीं बनी हैं। बेचारे जवानों को सीमा तक पहुंचने के लिए मीलों पैदल चलना पड़ता है। अब देखिए, चीनी प्रधानमंत्री दिल्ली आते हैं। दिल्ली का ट्रैफिक जाम हो जाता है। फारूक अब्दुल्ला को कश्मीर हाउस जाना था, जाम के कारण पैदल जाना पड़ा। सीमा पर तैनात सैनिकों की तरह। फारूक अब्दुल्ला ट्वीट करते हैं। लोग सवाल उठाते हैं- ‘इतनी सी बात पर आप ट्वीट क्यों कर रहे हैं?’ फारूक क्या जवाब देते? बात इतनी सी नहीं है। चीन के सामने हमारा बुनियादी ढांचा बहुत बड़ा सवाल है। फारूक इसे बहुत अच्छी तरह समझते हैं।
खेल के खेल पर खेल
जो काम पवन बंसल का इस्तीफा नहीं कर पाया, वो काम दिल्ली के पुलिस कमिश्नर नीरज कुमार की जांच ने कर दिया। आईपीएल का पिटारा क्या खुला, भ्रष्टाचार, महंगाई, दिल्ली के रेप कांड, सीएजी और ना जाने कितने मामले, सब शांत हो गए। यहां तक कि छत्तीसगढ़ की घटना भी ज्यादा आंच नहीं पकड़ सकी। सारा देश आईपीएल-आईपीएल खेलने लगा। मौका देख कर सरकार ने भी अपनी सफलताएं गिनाने के लिए मीडिया पर प्रचार युद्ध तेज कर दिया। परेशानी में डालने वाले मुद्दों के पीछे चले जाने से कांग्रेस राहत महसूस कर रही है। आखिर आगे और लड़ाई है।
सबसे बड़ा मनोरंजन
और बड़ी लड़ाई में कई बार तो महारथियों को भी शहीद होना ही होता है। अब देखिए कितने सारे क्रिकेटर, बड़े बिजनेसमैन, एक्टर, वगैरह-वगैरह लोग जेल जा रहे हैं। टूजी मामले में जब तमिलनाडु के बहुत सारे लोग तिहाड़ जेल पहुंच गए थे, तो कहा जाने लगा था कि अब वहां इडली-डोसा बनने लगेगा। अब तिहाड़ में टीपीएल हो सकता है- तिहाड़ प्रीमियर लीग। आखिर खिलाड़ी, बुकीज, एक्टर- सब तो हैं वहां।
सुल्तानी खींचतान
रक्षा सचिव बनने के लिए बहुत खींचतान मची। चंडीगढ़ क्लब पंजाब कैडर के सुधीर मित्तल को रक्षा सचिव बनवाने के फेर में था। मित्तल इस समय फर्टिलाइजर सचिव हैं। उधर यूपी क्लब पी.के. मिश्रा को रक्षा सचिव बनवाना चाहता था, जो अभी डीओपीटी सचिव हैं। आखिर में चली रक्षामंत्री ए.के. एंटनी की। उन्होंने मणिपुर-त्रिपुरा कैडर के आर.के. माथुर को रक्षा सचिव बनवा लिया, जो रक्षा मंत्रालय के पुराने अनुभवी भी हैं और उनके भरोसेमंद भी हैं।
बेस्ट वही, जो मंत्री मन भाए
हैदराबाद का एक अस्पताल है। अस्पताल वाले पर्यटन मंत्री के खास एवं नजदीकी रिश्तेदार हैं। पर्यटन मंत्रालय पर्यटन के लिए हर साल एक होटल को विशेष राष्ट्रीय पुरस्कार देता है। इस बार बेस्ट हेल्थ टूरिज्म का भी पुरस्कार बांटा गया। यह पुरस्कार हैदराबाद के उसी अस्पताल को मिला।
जीएमआर के साथ अपोलो
दिल्ली के पालम एयरपोर्ट पर ढाई सौ बिस्तरों का एक अस्पताल बनाने की तैयारी है। यह जीएमआर और अपोलो का ज्वाइंट वेंचर होगा।
फिर खुलेगा मामला!
दिल्ली क्रिकेट एसोसिएशन के खिलाफ एक पीआईएल काफी समय से लंबित है। सुना है कि अब एक बहुत बड़े वकील साब यह मामला अपने हाथ में लेने जा रहे हैं।
खुफिया जांच की सिफारिश
खबर उजागर नहीं हुई है, सुनी है। किसी विभाग की पार्लियामेंटरी कमेटी ने उस विभाग की खुफिया जांच की सिफारिश कर दी है।
मर्ज बढ़ता गया...
सत्यम घोटाले के मामले में कारपोरेट मामलों का मंत्रालय बहुत परेशान हुआ था। अब वही गति फार्मास्यूटिकल विभाग की हो रही है। वहां रैनबैक्सी घोटाले का मामला चल रहा है।
hin_Deva awa_Deva hin_Deva hin_Deva hin_Deva hne_Deva hin_Deva awa_Deva hin_Deva bho_Deva hin_Deva mai_Deva awa_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva